सभक मोन डेराएल रहैत छलै । लोक घरसँ बहराइत नै छल । लोक बेसी बाजितो-भुकितो नै छल । बसातमे मात्र एक टा स्वर गुंजैत छलै, लाल सलाम. . . । ओकर कार्यकर्ताक सामने जे आबै से मारल जाइ वा लूटि लेल जाइ । एक दिन एकटा लड़की ओकरा सभक हाथ लागि गेलै । लड़की खूब सुन्दर छलै । कार्यकर्ता सब लड़कीकेँ सरदारक लेल बचा कऽ लऽ गेलै । सरदारक क्रूर मुँह देख लड़की डरे काँपऽ लागल । सरदारकेँ अपना लऽग आबैत देख ओ चिकरऽ लागल, कानऽ लागल, मुदा. . . सरदार ओकरा छूबो नै केलकै । केलव अपन देह परहक चादर लड़कीकेँ ओढ़ा देलकै आ अपन आदमीपर तमसाए लागलै । ई सब देख लड़कीकेँ कने हिम्मत एलै । ओ सरदारसँ पुछलक "अहाँक दल तँ ककरो नै छोड़ैत अछि तखन अहाँ हमरा किए छोड़ि देलौं ? "
सरदार शान्त होइत कहलकै "अहाँ हमर बहिन तुल्य छी । हम अपन बहिनक रक्षाक वचन खेने छी तेँ अहाँक छोड़ि देलौं । हमर दलमे किछु असमाजिक तत्व घूसि कऽ एकर नाम खराब करैत अछि । हम अपने कटि जाएब मुदा ककरो माए-बहिनक इज्जत नै लुटाए देबै । "
लड़की मोने-मोन सोचि रहल छल 'एहने सोच बला सगरो समाज भऽ जैतै तँ कने नीक होइतै ! '